ועדת העבודה, הרווחה והבריאות, כנסת 16, פרוטוקול מספר 385, 2005-03-15 11:35

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום תקנות משפחות חיילים שנספו במערכה (הסכום המרבי שמותר לנכות מתגמולי אלמנה) (תיקון והוראת שעה)(תיקון), התשס"ה-2005.

שאול יהלום: שר הביטחון כתב לנו כדלקמן: "אני מתכבד להניח על שולחן הוועדה את התקנות.

שאול יהלום: על-פי סעיף ...

שאול יהלום: לחוק משפחות חיילים שנספו במערכה, ניתן לגבות כסף מהורים שכולים לטובת ארגונם.

שאול יהלום: עד אשתקד התקנות הסדירו ניכוי מאלמנות לטובת דמי חבר בארגון האלמנות והיתומים.

שאול יהלום: תיקון התקנות אשתקד הסדיר ניכוי מכלל השכולים גם לטובת ארגון 'יד לבנים'.

שאול יהלום: "

רינת גולד-גזית: קודם דיברנו על דמי חבר לטובת ארגון האלמנות ויתומי צה"ל ועכשיו אנחנו מדברים על דמי חבר להורים שכולים בארגון "יד לבנים".

רינת גולד-גזית: סעיף 31א לחוק משפחות חיילים מאפשר ניכוי מהתגמול לטובת דמי חבר.

שאול יהלום: אלמנות לא משלמות ל"יד לבנים"?

מוטי שלו: מ-1991 יש להם ארגון עצמאי נפרד.

שאול יהלום: כמה הורים שכולים רשומים בארגון "יד לבנים"?

שאול יהלום: יש כאלה שלא רשומים בארגון?

מוטי שלו: כולם בארגון.

מוטי שלו: יש ארגון אחד.

שאול יהלום: יש מישהו שכותב לנו פעם אחר פעם.

מוטי שלו: זה "צדק למשפחות הופלים" – עמותה חדשה.

שאול יהלום: לא, על ביטוח סיעודי.

רינת גולד-גזית: ביטוח סיעודי זה נכי צה"ל.

שאול יהלום: אז שם יש אנשים שלא נמצאים בארגון.

שאול יהלום: וכאן בארגון ההורים השכולים כולם נמצאים.

מוטי שלו: זה הארגון היציג היחידי.

רינת גולד-גזית: בשנת 1996 היה תיקון החוק ותוקנו תקנות, שאפשרו ניכוי דמי חבר לטובת ארגון האלמנות והיתומים, והשם היה בהתאם: "הסכום המרבי שמותר לנכות מתגמוליה של אלמנה".

רינת גולד-גזית: לפני שנה, בעקבות בקשה של ארגון "יד לבנים" להתחיל לגבות דמי חבר גם לטובת ארגון "יד לבנים", הגענו לוועדה בבקשה לתקן שני תיקונים – גם לתקן את השם, וגם לקבוע בתקנות את הסכום המקסימלי שאפשר יהיה לקבוע.

רינת גולד-גזית: תיקון השם אושר.

רינת גולד-גזית: האפשרות לגבות סכום אושרה ל-12 חודשים בלבד בהוראת שעה.

רינת גולד-גזית: הניסוח הזה הוכתב על-ידי משרד המשפטים, כך אמרו לי לנסח את התיקון.

רינת גולד-גזית: אנחנו בעצם מתקנים את התיקון שהבאנו לכאן לפני שנה ומוחקים ממנו את הוראות השעה.

רינת גולד-גזית: אנחנו מבקשים למחוק ממנו את המגבלה של 12 חודשים.

רינת גולד-גזית: זה לעניין השם.

שאול יהלום: לְמה הכסף הזה הולך?

רינת גולד-גזית: הארגון יפרט מיד לְמה הולך הכסף.

רינת גולד-גזית: אני רוצה להוסיף עוד כמה מילים.

רינת גולד-גזית: בעקבות הדיון שהיה כאן, ההפעלה של התקנות נעשתה בצורה זהירה מאוד.

רינת גולד-גזית: פנינו לכל ההורים השכולים, הארגון הסביר לכולם למה מיועדים דמי החבר, ניתנה להורים השכולים אפשרות שלא לשלם את דמי החבר ולא ליהנות מסל השירותים שהוא מציע, וחלק מההורים השכולים בחרו לא לשלם דמי חבר.

רינת גולד-גזית: מדובר באחוז זניח.

מוטי שלו: מתוך 13,000 הורים – 160 הורים החליטו שלא לשלם דמי חבר, וגם מתוכם המספר יורד כל הזמן.

רינת גולד-גזית: התקנות אושרו בחודש מאי.

רינת גולד-גזית: בפועל התחילו לגבות לאחר מכן.

שאול יהלום: תפרטו לנו לצורך מה הכסף ומה הזכויות שההורים נהנים מהן.

אלי בן שם: בארגון שלנו, להבדיל מכל הארגונים האחרים, כולנו, כולל אני היושב-ראש, עובדים בהתנדבות ללא שכר.

אלי בן שם: פתחנו קרן נפרדת בחשבון נפרד וכל הכסף מדמי החבר מיועד לפעילות של החברים.

אלי בן שם: בשנה האחרונה קיבלנו למעלה מ-3,000 אחים ואחיות שכולים, שלא מוכרים בכלל, גם לא על-ידי משרד הביטחון.

אלי בן שם: אנחנו מפעילים נופשונים.

אלי בן שם: לפסח נתנו עכשיו 60,000 תלושים מקצינות הנפגעים להורים שאין להם כסף לרכוש מוצרי-יסוד.

אלי בן שם: אנחנו נותנים הלוואות בלי ריבית להורים שכולים, נותנים מלגות ומענקי חתונה לאחים ולאחיות שכולים, ובעיקר לפעילויות רווחה.

אלי בן שם: המטרה שלנו להוציא את ההורים מהבית.

אלי בן שם: לעתים קרובות הורים אחרי האסון נכנסים הביתה ולא יוצאים ממנו, והמטרה שלנו לעשות פעילות להוציא אותם מהבית.

אלי בן שם: זה מיועד אך ורק לדברים האלה, לא לשום דבר אחר – לא למשכורות, לא לפעילות שוטפת של הארגון.

שאול יהלום: יש לכם איזה מאזן, להראות שהכסף לא הספיק?

אלי בן שם: אנחנו גובים דמי חבר בסך הכול 3 חודשים.

שאול יהלום: כלומר, אתם לא מבקשים הגדלה.

שאול יהלום: אתם מבקשים להמשיך כמו שזה קיים כעת.

אלי בן שם: אנחנו מקבלים חצי ממה שמבקשים שאר הארגונים.

שאול יהלום: יש לכם איזה מאזן, להראות על מה יצא הכסף?

אלי בן שם: לא חלפה אפילו שנה.

אלי בן שם: רק 5 חודשים אנחנו גובים דמי חבר.

אלי בן שם: זה נמצא בקרן נפרדת.

שאול יהלום: אתם צריכים את כל הכסף?

אלי בן שם: כן.

אלי בן שם: ראשית, משרד הביטחון קיצץ בשנתיים האחרונות מדי שנה 10% מתקציבנו ומה שאנחנו מקבלים לא מספיק.

אלי בן שם: למשל לא יכולתי להוציא עיתון.

שאול יהלום: בכמה משרד הביטחון מתקצב אתכם?

אלי בן שם: השנה משרד הביטחון מתקצב 2.27 מיליון שקל.

אלי בן שם: ויש לנו גם עובדים, יש לנו מנכ"ל.

שאול יהלום: גברת מורג, איך יתכן שמקצצים להם 10% כל שנה?

אלי בן שם: 7% כל שנה.

אריה מועלם: היקף התקציב של המשרד ירד כולו.

שאול יהלום: בסדר, אבל לפגוע בהורים שכולים?

שאול יהלום: מצאתם לכם מאיפה לקצץ?

ריקי מורג: הקיצוץ היה 10% לכל הארגונים ונתקבלה החלטה, לארגונים היציגים של משרד הביטחון לקצץ רק ב-5%.

שאול יהלום: אבל כבר אמרת שכאן קיצצו 7%.

ריקי מורג: ב-2002 – 2.39 מיליון שקל; ב-2003 – 2.27 מיליון שקל; וב-2004 – 2.27 מיליון שקל.

מוטי שלו: את כוללת בזה 100,000 שקל שהם חלק מתוכנית מחשוב ארבע-שנתית.

מוטי שלו: תורידי את ה-100,000 שקל ותראי שזה בדיוק קיצוץ של 7% כל שנה.

שאול יהלום: אנחנו לא מוכנים לקיצוצים כאלה.

שאול יהלום: תתנו לי רשימה של כל הארגונים שאתם מתקצבים.

שאול יהלום: איך יתכן להוריד מהורים שכולים, איפה נשמע דבר כזה?

שאול יהלום: תקציב הביטחון עולה כל הזמן ועומד היום על 35 מיליארד שקל.

שאול יהלום: (הישיבה נפסקה ב-11:45 ונתחדשה ב-11:47)

שאול יהלום: תנו לי דוגמאות של ארגונים שמשרד הביטחון מתקצב.

אריה מועלם: זה משתנה מדי שנה.

אריה מועלם: הארגונים היציגים הם ארגונים קבועים שנתמכים על-ידי ועדת התמיכות.

שאול יהלום: תנו לי דוגמאות.

שאול יהלום: תקציב משרד הביטחון הרי עולה.

אריה מועלם: אבל תקציב התמיכות יורד.

שאול יהלום: אבל מה לנו יותר מאשר הורים שכולים?

שאול יהלום: הייתם צריכים להכפיל את התקציב הזה מדי שנה.

שאול יהלום: מה העניין הזה?

שאול יהלום: יהיה פחות טנק מרכבה אחד, פחות מטוס.

שאול יהלום: אל תפגעו בהורים שכולים.

אהוד יתום: השיקולים האלה לא שלכם, אבל דרך המחשבה הזאת אתם יכולים לשכנע את הממונים עליכם, כמי שאינטרסנטים לסייע לאנשים האלה.

שאול יהלום: למה אתם באים לכאן?

שאול יהלום: אתם רוצים שאנחנו נטיל את התמיכה בהורים שכולים על חשבון ההורים השכולים עצמם?

ריקי מורג: לא.

ריקי מורג: התמיכה שלנו היא במנגנון בלבד, למשכורות, שכר דירה, דואר, מחשוב.

ריקי מורג: רק לאדמיניסטרציה.

ריקי מורג: היא לא מיועדת לפרט, להורים השכולים.

שאול יהלום: אז מה?

שאול יהלום: ככל שיהיה מחשוב טוב יותר, אם הם מחזיקים עובדים שיטפלו באנשים אז זה לרווחת ההורים השכולים.

שאול יהלום: לצורך מה עובד המנגנון?

שאול יהלום: כדי לזרוק עפיפונים?

שאול יהלום: הם עובדים למען הארגון.

שאול יהלום: זה לא בסדר.

שאול יהלום: לא נעים לי, שר הביטחון מבקש הארכה למען הארגון.

אריה מועלם: שר הביטחון מייצג את בקשת הארגון.

אריה מועלם: הארגון מבקש לעגן בתקנה את דמי החבר, לצורך הפעילות שלו.

שאול יהלום: אבל זה נותן אליבי, נותן גב.

שאול יהלום: אם לא נאשר, לא יהיה כסף ואז יבואו ההורים למשרד הביטחון, יפגינו ויגידו: תקציבו יותר ואל תהיו חכמים על חשבוננו.

אלי בן שם: להורים שכולים קשה לעשות הפגנות.

אהוד יתום: יש לכם כאן ועדה שבראשה חבר הכנסת שאול יהלום.

אהוד יתום: אתם לא צריכים להפגין, האמינו לי.

אהוד יתום: תבואו לכאן ועם הלשון שלכם תפגינו בפני חבר הכנסת שאול יהלום.

שאול יהלום: מי האחראי הראשי על כל ההקצבות האלה?

שאול יהלום: המנכ"ל מר עמוס ירון?

רחל תל-אור: זאת היתה בקשה של "יד לבנים".

רינת גולד-גזית: גם אם יעלו התמיכות, אז בסך הכול ישתפר המחשוב.

שאול יהלום: אבל הא בהא תליא.

רינת גולד-גזית: כאן יש פעילות חדשה, שמעולם לא היתה לפני כן בארגון.

רינת גולד-גזית: הארגון רואה בזה משהו חדשני מאוד, והמימון מכספי דמי החבר.

שאול יהלום: זה לא חוכמה.

שאול יהלום: במקרה יש כאן ועדה ששומרת עליכם, אבל עקרונית הם יכלו לקחת את כל הכסף מההורים.

שאול יהלום: אל תעשו לנו טובות, לבקש שההורים יממנו מכספם.

שאול יהלום: המדינה לא יכולה לממן את הארגון?

שאול יהלום: היא צריכה לקצץ במימון?

אריה מועלם: המדינה מממנת ונותנת תגמולים לכל אחת מהמשפחות.

אריה מועלם: היא לא מממנת את תרבות הפנאי.

שאול יהלום: אנחנו לא מוכנים שכל שנה תקצצו בתקציבם, לא נקבל את זה.

אריה מועלם: אם לא יקצצו את תקציב ועדת התמיכות אז לא יקצצו לאף ארגון.

שאול יהלום: מי יושב-ראש ועדת התמיכות?

אריה מועלם: גברת רחל סטוביצקי, המשנה ליועץ המשפטי.

אריה מועלם: אבל גם התקציב שלה מוגבל.

שאול יהלום: ננסה להשיג אותה בטלפון, או את המנכ"ל.

שאול יהלום: מצד אחד, אנחנו רוצים להיענות לבקשתכם.

שאול יהלום: מצד שני, היענות לבקשתכם נותנת להם צידוק מוסרי לקצץ לכם.

שאול יהלום: הם אומרים עכשיו: גמרנו, זה כבר לא הוראת שעה, יש לכם מספיק כסף, תקחו מהכסף הזה למחשבים.

ריקי מורג: אסור להם.

ריקי מורג: הם לא יכולים.

ריקי מורג: הם חייבים להשתמש בזה לפעולות פרט.

אלי בן שם: הכסף הזה, על-פי החלטה, צבוע בחשבון נפרד, הוא לא לתקציב של פעילות שוטפת.

מוטי שלו: התחייבנו לך לפני שנה בחדר הזה שהכסף יחזור במלואו למשפחות, להורים, וכך אנחנו מקפידים לעשות.

מוטי שלו: זה לא נועד לשום מנגנון.

שאול יהלום: לְמה הולכים 2 מיליון שקל?

מוטי שלו: יש 7 עובדים שמטפלים במשפחות.

שאול יהלום: אז זה כסף לטיפול במשפחות.

מוטי שלו: כאן הכסף הולך כל כולו לתרבות הפנאי.

שאול יהלום: הרי לא נולדנו אתמול.

שאול יהלום: כשאתה עושה מסיבת פורים, יש לך שתי אפשרויות: או שהעובד שלך יארגן מסיבה, או שתיקח חברה שתארגן אותה.

שאול יהלום: אם תיקח חברה, תכתוב את זה בהוצאות כ"ארגון המסיבה".

שאול יהלום: זה מותר לך.

אלי בן שם: בתקציב השוטף אף פעם לא היה לנו כסף לפעילות פנאי.

אלי בן שם: זה בקושי הספיק לנו לטיפול בארגון.

אלי בן שם: כשמורידים מההקצבות, זה חמור מאוד, אני מסכים, ואני נלחם עם המנכ"ל כל שנה, וכל שנה הוא אומר לי שהוא יוסיף לנו ו"מורח" אותנו.

אלי בן שם: אבל הכסף של דמי חבר מיועד אך ורק לפעילויות פנאי שאנחנו רוצים לעשות.

שאול יהלום: הוא מבטיח לך להוסיף ו"מורח" אותך?

אלי בן שם: כן.

אלי בן שם: אמרתי לו: אנחנו הארגון היחיד בו כולם עובדים בהתנדבות ואנחנו מקבלים את התקציב הכי נמוך.

שאול יהלום: הבטחות המנכ"ל לא מקוימות?

אריה מועלם: הן מקוימות.

אריה מועלם: יש גם הפליה כלשהי של הארגון הזה לעומת שני הארגונים האחרים, כי לשני הארגונים האחרים אישרו לגבות דמי חבר ואילו לארגון היציג של "יד לבנים" זה מאושר בינתיים רק בהוראת שעה.

אריה מועלם: אנחנו מבקשים להפוך את הוראת השעה לתקנה.

אריה מועלם: למה להפלות אותם לעומת ארגון הנכים או ארגון האלמנות והיתומים?

אלי בן שם: אנחנו גובים חצי מהם.

מוטי שלו: זה ללא קשר לתמיכה.

מוטי שלו: בעניין הזה, אדוני היושב-ראש, טוב שאתה שומר עלינו.

אריה מועלם: בערוץ הזה אנחנו נתמודד איתם – כן קיצוץ, לא קיצוץ.

אריה מועלם: נבדוק את המנגנון שלהם.

שאול יהלום: אין דבר כזה, אנחנו לא מקבלים את המושג הזה "כן קיצוץ".

שאול יהלום: להורים שכולים תן את מה שאתה נותן.

שאול יהלום: תיכף נדבר עם יושבת-ראש ועדת התמיכות, נראה אולי צריך בכלל להגדיל את הסכום.

אריה מועלם: זה לא ישפיע על מה שהם מבקשים.

אריה מועלם: אז יחזירו להם את התקציב למצב שלפני הקיצוץ אבל זה לא ישפיע על הפעילות שהם מבקשים לעשות.

שאול יהלום: בסדר, אבל צריך מנגנון כדי לעשות את הפעילות הזאת.

אריה מועלם: אין להם בעיה עם המנגנון.

שאול יהלום: לפי מה שאתה אומר, עוד מעט נקצץ 50% אם אין להם בעיה.

שאול יהלום: מה העניין הזה?

אלי בן שם: לפני שנה אמרו לנו שקוצץ תקציב הביטחון ולכן הורידו לנו.

שאול יהלום: שום דבר לא קוצץ.

שאול יהלום: זה הכול "עיזים".

שאול יהלום: הם מעלים את התקורה, מתפשרים, ואחר-כך בא ראש הממשלה ומוסיף 1.5 מיליארד שקל.

אלי בן שם: זה מה שהמנכ"ל טען, שהורידו 3 מיליארד שקל מתקציב הביטחון.

אלי בן שם: אנחנו עושים פעילות למען המשפחות, מה שלא היה עד כה בכלל, בעיקר תרבות הפנאי.

אלי בן שם: לקראת פסח חילקנו תלושים, כל משפחה נזקקת שדיווחה – קיבלה.

אלי בן שם: יש לנו בעיה של נופשונים.

אלי בן שם: אנחנו מסבסדים נופשונים ב-400 שקל לזוג, שזה משמעותי מאוד.

שאול יהלום: אלה נופשונים מאורגנים?

אלי בן שם: כן, נופשונים שאנחנו מארגנים.

שאול יהלום: לפני כמה שנים קיבלתי תלונה מהורים דתיים, שהנופשונים היו רק במקומות שיש בהם חילול שבת.

מוטי שלו: אתה מדבר על נופשונים של צה"ל.

מוטי שלו: עכשיו מארגנים שני נופשונים מיוחדים רק להורים דתיים.

אריה מועלם: כל הנופשונים לא בסופי שבוע, למעט שני נופשונים לאוכלוסייה הדתית, ביחד עם הרב הראשי לצה"ל, שנערכים במתקנים שמאפשרים שמירת שבת.

מוטי שלו: אדוני היושב-ראש, דיברת על מה שעושה מחלקת הנפגעים של צה"ל.

שאול יהלום: אתם לא יודעים שתקציב הביטחון עולה?

יצחק שבתאי: הוא יורד בהדרגה כל שנה.

שאול יהלום: היום הוא 34.1 מיליארד שקל.

שאול יהלום: כמה הוא היה לפני 5 שנים?

יצחק שבתאי: לפני 5 שנים היתה אינפלציה.

יצחק שבתאי: יחסית לשנה שעברה הוא ירד, ולפני שנתיים הוא ירד.

שאול יהלום: כמה הוא היה לפני 5 שנים?

יצחק שבתאי: אני לא יודע כמה הוא היה לפני 5 שנים, אבל הוא ירד.

שאול יהלום: היה פחות מ-34 מיליארד שקל או יותר?

יעקב ברקאי: אותו דבר.

שאול יהלום: אז תקציב אותו דבר להורים השכולים.

שאול יהלום: הייתם צריכים להעלות את תקציבם, אבל לכל הפחות התקציב היה צריך להיות אותו דבר.

שאול יהלום: למה קיצצתם להם 7% מדי שנה?

יצחק שבתאי: אף אחד לא קיצץ להם מדי שנה 7%.

אלי בן שם: במשך שנתיים רצופות הורידו לנו 7% מדי שנה.

מוטי שלו: שנתיים קיצצו לנו, אבל זה לא נושא הדיון.

אריה מועלם: אנחנו יכולים לשבת במשרד ולנסות להתמודד בעניין הזה ביחד איתם, ביחד עם המנכ"ל.

שאול יהלום: אני מונע מכם לשבת?

שאול יהלום: אני צריך לדעת שאתם לא מקצצים להם, זה מה שאני מבקש.

שאול יהלום: אתה מסוגל להבטיח לי את זה?

אריה מועלם: אני לא מסוגל להבטיח את זה, וגם יושבת-ראש ועדת התמיכות לא מסוגלת להבטיח.

שאול יהלום: לא אתן ידי לדבר שייתן לכם עוד הצדקה לקצץ.

אריה מועלם: לוועדת התמיכות יש שיקולים.

אריה מועלם: לוועדת התמיכות יש תקציב מוגדר וכללים לתמיכה.

שאול יהלום: אפשר בכלל לקצץ את כל תקציב ועדת התמיכות ולקחת את זה למחנה צה"ל חדש שייבנה בנגב.

שאול יהלום: מה זה משנה?

שאול יהלום: הכול תקציב אחד.

אלי בן שם: היושב-ראש צודק.

אלי בן שם: אני לא רוצה שיורידו לנו עוד כסף.

אלי בן שם: כל שנה כשאני נפגש עם מנכ"ל משרד הביטחון אומרים שיש ירידה דרסטית בתקציב הביטחון ולכן אנחנו צריכים להתחשב.

אלי בן שם: על מה מדובר כאן?

אלי בן שם: על 170,000 שקל.

שאול יהלום: זה לא ירידה דרסטית.

שאול יהלום: עכשיו המציאו מערכת חדשה, הכניסו מחשוב וכדומה וזה עולה כסף.

שאול יהלום: במלחמת השחרור הסתפקו בפייפר, היום צריך מטוסים מתוחכמים יותר.

שאול יהלום: זה מה שהוא אומר לך, לכן הוא מוריד ממך.

שאול יהלום: מה פתאום?

שאול יהלום: שיוריד מהמטוסים, לא מהורים שכולים.

שאול יהלום: הורים שכולים זה קדוש.

יצחק שבתאי: תקציב אגף השיקום המורחב, על שני אגפיו, כ-3.5 מיליארד שקלים, והוא גדל באופן דרסטי ב-80-100 מיליון שקלים בשנה.

יצחק שבתאי: זה לצורך פרופורציות.

יצחק שבתאי: הוא בערך 11% מתקציב הביטחון.

יצחק שבתאי: ב-1982 הוא היה 4% מתקציב הביטחון.

יצחק שבתאי: אני אומר רק שיש פחות צבא ויותר שיקום.

שאול יהלום: הפרוטזה נשחקה או נשברה.

שאול יהלום: מה אפשר לעשות?

אלי בן שם: אנחנו מתפללים כל שנה שיהיו פחות משפחות שכולות.

אלי בן שם: כל יום אנחנו מתפללים.

שאול יהלום: כשיהיו פחות משפחות שכולות, תהיה ירידה בתקציב אגף השיקום.

שאול יהלום: לטווח ארוך שמעתי שהולכים לעשות שלום ואז יירד מספר הנפגעים באופן יחסי.

יצחק שבתאי: אני רוצה להזכיר לאדוני שאחוז ניכר מהחללים שלנו הם קורבנות תאונות דרכים ודברים שלא כל-כך קשורים לפעילות בצבא.

שאול יהלום: חייל הוא חייל.

שאול יהלום: תאונות דרכים שקרו בצבא או בכלל?

יצחק שבתאי: גם חייל החוזר לביתו ויוצא לדיסקוטק ביום שישי שיכור ונהרג, הוא עדיין חלל.

שאול יהלום: זה אחוז קטן.

שאול יהלום: כמה זה?

מוטי שלו: לפחות 20 מקרים בשנה מתוך 140.

אלי בן שם: ויש גם 54 התאבדויות של חיילים בשנה.

אלי בן שם: כל שבוע חייל מתאבד.

אלי בן שם: על זה לא מדברים.

אלי בן שם: הצבא לא מטפל בזה כמו שצריך.

יצחק שבתאי: חלק מתאבדים בשל סיבות הקשורות לצבא וחלק מתאבדים בגלל שהחברה עזבה אותם.

אלי בן שם: הרוב מתאבדים בגלל הקושי בשירות.

יצחק שבתאי: אני רוצה להזכיר שגם בקרב הסטודנטים יש מתאבדים.

מוטי שלו: זה מקביל לממוצע ההתאבדויות בקרב צעירים באירופה, אבל אנחנו חיים במדינת ישראל ואצלנו הצבא הוא קטליזטור.

מוטי שלו: (הישיבה נפסקה ב-12:04 ונתחדשה ב-12:07)

שאול יהלום: שוחחתי בטלפון עם גברת רחל סטוביצקי ואני יכול לבשר שהשנה לא יקצצו בתקציבכם, היא הבטיחה לי בצורה ברורה.

שאול יהלום: זה נכתב בפרוטוקול.

מוטי שלו: קבל את ברכת ארגון "יד לבנים".

שאול יהלום: אנחנו מאשרים את תקנות משפחות חיילים שנספו במערכה (הסכום המרבי שמותר לנכות מתגמולי אלמנה) (תיקון והוראת שעה) (תיקון), התשס"ה-2005, כולל שינוי השם.

שאול יהלום: הישיבה נעולה.

שאול יהלום: תודה רבה.